ΓΡΑΠΤΗ ΕΡΩΤΗΣΗ E-3389/97 υποβολή: Νικήτας Κακλαμάνης (UPE) προς την Επιτροπή (23 Οκτωβρίου 1997)

Θέμα: Κίνδυνοι από ακατάλληλο βοδινό κρέας

Σύμφωνα με δημοσιεύματα του Ευρωπαϊκού Τύπου, ένα εκτεταμένο και καλά οργανωμένο εμπορικό δίκτυο λειτουργεί από πέρυσι στην Ε.Ε., με σκοπό να διοχετεύει παράνομα χιλιάδες τόνους απαγορευμένου βοδινού κρέατος (λόγω της ασθένειας των «τρελλών αγελάδων») από την Αγγλία προς την Γαλλία, το Βέλγιο, την Ολλανδία, την Ισπανία και την Ελλάδα.

Πληροφορίες, εξάλλου, αναφέρουν ότι πολλοί τόνοι ακατάλληλου κρέατος έχουν ήδη προωθηθεί από το Βέλγιο προς τη Ρωσία και την Αίγυπτο.

Το κύκλωμα αυτό εμπορεύεται επικίνδυνα κρέατα τα οποία αγοράζει σε χαμηλές τιμές και τα εξάγει με πάνω από 100 % κέρδος. Ιδιαίτερα σοβαρό είναι το πρόβλημα στις χώρες με ελλειμματική παραγωγή βοδινού κρέατος, όπως στην Ελλάδα, όπου η εγχώρια παραγωγή καλύπτει μόλις κατά 30 % την εσωτερική κατανάλωση.

Θα ήθελα να πληροφορηθώ τον τρόπο αντίδρασης της Ευρωπαϊκής Επιτροπής σε αυτό το πρόβλημα που απειλεί άμεσα την υγεία των πολιτών της Ένωσης, και αφορά ένα τεράστιο κύκλωμα απάτης το οποίο βασίζεται στον εφοδιασμό του επικίνδυνου κρέατος με ψευδή παραστατικά και σφραγίδες χωρών όπως του Βελγίου, της Ολλανδίας, της Γαλλίας κ.α. και την προώθησή του στις υπόλοιπες αγορές εντός και εκτός της Ένωσης.

Απάντηση της κας Bonino εκ μέρους της Επιτροπής (2 Δεκεμβρίου 1997)

Το αξιότιμο μέλος του Κοινοβουλίου αναφέρεται σε ένα κύκλωμα απάτης που περιλαμβάνει την έκδοση νέων παραστατικών και πιστοποιητικών για κατεψυγμένο βοδινό κρέας βρετανικής προέλευσης, ως αν αυτό να προερχόταν από κάποιο άλλο κράτος μέλος.

Οι έρευνες της Επιτροπής (των κτηνιατρικών υπηρεσιών και των υπηρεσιών καταπολέμησης της απάτης), σε στενή συνεργασία με τις αρμόδιες αρχές των κρατών μελών, σχετικά με την έκταση και τις συνέπειες αυτής της απάτης συνεχίζονται και έχουν αποτελέσει το αντικείμενο τριών εκθέσεων προς την προσωρινή επιτροπή του Κοινοβουλίου για την παρακολούθηση της εφαρμογής των συστάσεων που έχουν εκδοθεί σχετικά με τη σπογγειόμορφη εγκεφαλοπάθεια των βοοειδών (BSE). Σε αυτή τη φάση πρέπει να δοθεί προσοχή ώστε να μη τεθεί σε κίνδυνο η επιτυχία αυτών των ερευνών με την εσπευσμένη διάδοση πληροφοριών σχετικά με τα συμπεράσματά τους. Παρ' όλα αυτά, μέχρι στιγμής δεν υπάρχουν αποδείξεις για παράνομη εξαγωγή βοδινού κρέατος από το Ηνωμένο Βασίλειο προς την Ελλάδα.

Τα κράτη μέλη έχουν την κύρια αρμοδιότητα για τον υγειονομικό έλεγχο της σήμανσης, της πιστοποίησης και της διακίνησης κρέατος. Παρ' ό,τι είναι πολύ δύσκολο να εξαλειφθούν πλήρως περιπτώσεις απάτης, από τις έρευνες της Επιτροπής κατέστη σαφές ότι υπάρχουν ανεπάρκειες όσον αφορά τον επίσημο έλεγχο παραγωγής κρέατος στο Ηνωμένο Βασίλειο και σε άλλα κράτη μέλη και ότι θα πρέπει να ενισχυθεί το παρόν σύστημα ελέγχου της Κοινότητας. Έχει δημιουργηθεί μια διϋπηρεσιακή ομάδα ad-hoc, η οποία θα επεξεργαστεί προτάσεις για τις ενέργειες που πρέπει να αναληφθούν, ως απόρροια αυτών των συμπερασμάτων. Οι γραμμές ενέργειας έχουν προσδιοριστεί και περιγράφονται στην τελική έκθεση της Επιτροπής προς την προσωρινή επιτροπή του Κοινοβουλίου για την παρακολούθηση της εφαρμογής των συστάσεων που έχουν εκδοθεί σχετικά με τη σπογγειόμορφη εγκεφαλοπάθεια των βοοειδών (BSE) ((COM(97)509 τελικό. )).

Η Επιτροπή θα λάβει τα απαραίτητα μέτρα για την ενίσχυση του συστήματος κτηνιατρικών ελέγχων.

Η Επιτροπή έστειλε μια επιστολή στο Ηνωμένο Βασίλειο, στις 8 Ιουλίου 1997. Ο βρετανός Υπουργός Γεωργίας, Αλιείας και Τροφίμων, αφού έλαβε την επιστολή, ανέλαβε την εφαρμογή άμεσων ενεργειών προκειμένου να υπάρξει ανταπόκριση στις παρατηρήσεις της Επιτροπής. Έτσι, την 1η Αυγούστου 1997 τέθηκε σε ισχύ στο Ηνωμένο Βασίλειο μια νέα νομοθεσία, η οποία ενισχύει και επεκτείνει τις υπάρχουσες εξουσίες των αρμόδιων αρχών σε ό,τι αφορά την απαγόρευση των εξαγωγών.

Λαμβάνοντας υπόψη τις ενέργειες που εφαρμόστηκαν από πλευράς Ηνωμένου Βασιλείου, η Επιτροπή ανέβαλε τις διαδικασίες για την επιβολή κυρώσεων έως το Σεπτέμβριο του 1997. Η νομοθεσία του Ηνωμένου Βασιλείου σχετικά με τους επιτόπιους ελέγχους φαίνεται ότι προβλέπει πλέον όλες τις εξουσίες που είναι απαραίτητες για την απαγόρευση των εξαγωγών. Η πρακτική εφαρμογή των κανόνων αυτών αποτέλεσε το αντικείμενο μιας ακόμη επιθεώρησης εκ μέρους της Επιτροπής, από τις 29 Σεπτεμβρίου 1997 έως τις 3 Οκτωβρίου 1997. Η ομάδα που μετείχε στην αποστολή διαπίστωσε την εφαρμογή ενός ενισχυμένου και ευέλικτου συστήματος διεξαγωγής επιτόπιων ελέγχων. Οι έλεγχοι αυτοί είναι χρήσιμοι, όμως η αποτελεσματικότητά τους είναι περιορισμένη, λόγω της μικρής αναλογίας των φορτηγών που υποβάλλονται σε έλεγχο.

Παρ' όλα αυτά, λαμβάνοντας υπόψη πρόσφατες εκθέσεις κτηνιατρικών επιθεωρήσεων, διαπιστώνεται ότι το Ηνωμένο Βασίλειο συνεχίζει να μη τηρεί τις υποχρεώσεις του έναντι της Κοινότητας, όσον αφορά τη διεξαγωγή ελέγχων σε κτηνοτροφεία. Κατόπιν αυτού η Επιτροπή, με επιστολή της στις 22 Σεπτεμβρίου 1997, ξεκίνησε τη διαδικασία που προβλέπεται από το άρθρο 169 της Συνθήκης ΕΚ για το θέμα αυτό και αποφάσισε, στις 12 Νοεμβρίου 1997, την εφαρμογή μιας διαδικασίας για την επιβολή κυρώσεων, με την έκδοση μιας αιτιολογημένης γνώμης.

Η Επιτροπή εξετάζει επίσης το κατά πόσον τα κράτη μέλη στα οποία έγινε η εμπορία του απαγορευμένου κρέατος αφού εξήχθη από το Ηνωμένο Βασίλειο βαρύνονται με τη μη ορθή εφαρμογή της κοινοτικής νομοθεσίας. Στο πλαίσιο αυτό έχει γίνει ανταλλαγή επιστολών με τις αρχές του Βελγίου και της Γερμανίας.